REPUBLIKA SRBIJA

NARODNA SKUPŠTINA

Odbor za kulturu i informisanje

16 Broj: 06-2/82-21

2. april 2021. godine

B e o g r a d

Z A P I S N I K

OSME SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 16. MARTA 2021. GODINE

 Sednica je počela u 13,10 časova.

 Sednicom je predsedavala Sandra Božić, predsedik Odbora.

 Sednici su prisustvovali: Vuk Mirčetić, Ivan Tasovac (došao u toku prve tačke dnevnog reda), Lav Grigorije Pajkić, prof. dr Marko Atlagić, Rozalija Ekres, Aleksandar Čotrić, Miloš Terzić, Milica Obradović, Snežana Paunović, Jelica Sretenović, Nataša Mihailović Vacić i Željko Tomić, članovi Odbora.

 Sednici su prisustvovali: Ljubomir Marić (Jovan Kolundžija), Zoran Tomić (mr Jadranka Jovanović) i Aleksandar Jovanović (Mira Petrović), zamenici članova Odbora.

 Sednici nije prisustvovala Milena Popović, kao ni njen zamenik.

 Pored članova Odbora sednici su prisustvovali: Milan Marinović, Poverenik za za informacije od javnog značaja i zaštitu podataka o ličnosti, Sanja Unković, kandidat za zamenika Poverenika i Rada Kovačević, pomoćnik Generalnog sekretara službe Poverenika.

 Na predlog predsedavajućeg, članovi Odbora su, jednoglasno (15 za), usvojili sledeći

D n e v n i r e d

1. Razmatranje Predloga odluke o izboru zamenika Poverenika za informacije od javnog značaja i zaštitu podataka o ličnosti - za zaštitu podataka o ličnosti;
2. Razgovor sa kandidatom za zamenika Poverenika za informacije od javnog značaja i zaštitu podataka o ličnosti - za zaštitu podataka o ličnosti.

Pre prelaska na razmatranje utvrđenog dnevnog reda Odbor je, jednoglasno (15 za), i bez primedbi usvojio zapisnik sedme sednice Odbora, održane 17. februara 2021. godine.

PRVA TAČKA DNEVNOG REDA: Razmatranje Predloga odluke o izboru zamenika Poverenika za informacije od javnog značaja i zaštitu podataka o ličnosti - za zaštitu podataka o ličnosti

 U uvodnim napomenama, predsednik Odbora Sandra Božić obavestila je sve prisutne da je Poverenik za informacije od javnog značaja i zaštitu podataka o ličnosti 2. marta 2021. godine podneo Predlog odluke o izboru zamenika Poverenika za informacije od javnog značaja i zaštitu podataka o ličnosti - za zaštitu podataka o ličnosti, kojom je za zamenika Poverenika predložio Sanju Unković, diplomiranog pravnika.

 Naglasila je da je neophodno da Odbor na sednici koja je u toku razmotri navedeni predlog odluke, kao i da Narodnoj skupštini podnese Izveštaj.

 Na početku svog izlaganja, Milan Marinović je istakao da je izbor zamenika Poverenika od izuzetnog značaja za rad Poverenika i njegove službe.

 Upoznao je članove sa načinom rada i funkcionisanja službe Poverenika u prethodnom periodu i s tim u vezi naveo je neke od glavnih razloga zbog kojih je predložio Sanju Unković za zamenika Poverenika.

 Odbor je, većinom glasova (14 za, dva nisu glasala), odlučio da predloži Narodnoj skupštini da prihvati Predlog odluke o izboru zamenika Poverenika za informacije od javnog značaja i zaštitu podataka o ličnosti - za zaštitu podataka o ličnosti.

DRUGA TAČKA DNEVNOG REDA: Razgovor sa kandidatom za zamenika Poverenika za informacije od javnog značaja i zaštitu podataka o ličnosti - za zaštitu podataka o ličnosti

U uvodnim napomenama predsednik Odbora navela je da je neophdno da Odbor u skladu sa članom 203. stav 3. Poslovnika Narodne skupštine, obavi razgovor sa kandidatom za zamenika Poverenika, gospođom Sanjom Unković.

Upoznala je članove Odbora da se u okviru ove tačke ne glasa, već da se kandidatu samo postavljaju pitanja u vezi sa njenim profesionalnim iskustvom.

Na početku svog predstavljanja Sanja Unković je upoznala članove Odbora sa svojim dosadašnjim radom u službi Poverenika.

Kao neke od najvažnijih poslova koje je radila u službi Poverenika izdvojila je:

- rad na ažuriranju Strategije o zaštiti podataka o ličnosti iz 2010. godine;

- rad na izradi Nacrta zakona o video nadzoru i Nacrta zakona o obradi biometrijskih podataka;

- unapređivanje obuka u službi Poverenika;

- realizaciju formiranja organizacionih jedinica Poverenika van sedišta Beograda.

U diskusiji koja je zatim usledila učestvovali su: Miloš Terzić, Snežana Paunović, Aleksandar Jovanović, Milan Marinović i Nataša Mihailović Vacić, koji su Sanji Unković postavili pitanja u vezi sa njenim profesionalnim iskustvom i radom u struci.

Zamenik predsednika Odbora Snežana Paunović je zaključila da je Poverenik svojim dosadašnjim radom opravdao poverenje koje su mu narodni poslanici ukazali izborom na ovu funkciju.

Aleksandar Jovanović zamolio je Poverenika da posveti više pažnje kontroli društvenih mreža u smislu zaštite podataka o ličnosti.

S tim u vezi Milan Milanović je naglasio da je povodom ovog problema već postupao u prethodnom periodu, kao i da je u razgovoru sa predstavnicima najvećih društvenih mreža, uspeo da dogovori da neke od ovih kompanija za Republiku Srbiju odrede posebne predstavnike, čiji će zadatak biti zaštita ličnih podataka korisnika društvenih mreža.

Nataša Mihailović Vacić istakla je da je pozitivno što kandidat za zamenika Poverenika dolazi iz reda zaposlenih u službi Poverenika za informacije od javnog značaja.

Povodom pitanja Nataše Mihailović Vacić na koje probleme građani najviše ukazuju kada je u pitanju primena Zakona o zaštiti podataka o ličnosti, Sanja Unković je istakla da je to najčešće problem obrade podataka o ličnosti od strane banaka i osiguravajućih kuća, ali je zaključila i to da je ovo pitanje u međuvremenu rešeno.

Sednica je završena u 14.00 časova.

SEKRETAR PREDSEDNIK

 Dana Gak Sandra Božić